Charlotte Antonsen (V), 1998-04-22:
Det eneste væsentlige problem, der er ved etableringen af den tredje fase i ØMU'en for os at se,
er, at Danmark ikke er med.
Det er endnu en gang - vil jeg gerne understrege - set fra Venstres synspunkt stærkt beklageligt, at vi har et forbehold på det her område.
Vi håber, at vi efter en ny dansk folkeafstemning kommer af med det forbehold så hurtigt
som muligt, så vi i lighed med de andre europæiske lande kan få glæde og gavn af den politiske og økonomiske stabilitet, der er en konsekvens af den fælles mønt, euroen, og det fælles økonomiske område, man dermed etablerer.
Vi er glade for den fælles valuta.
Vi mener ikke, der er nogen risiko for dansk identitet eller dansk tradition.
Vi mener ikke, at den danske tradition og identitet ligger i tegnebogen.
I givet fald har vi for længe siden opgivet det, nemlig den dag vi gik fra dronning Margrethe-mønterne over til et plastickort.
Så vi har slet ingen bekymringer.
Vi mener faktisk, det er en brandgod idé, når økonomierne i Europa er så tæt knyttet til hinanden, som de er som følge af vores stigende samhandel, at man koordinerer den økonomiske politik med valuta- og rentepolitikken på den anden side.
Her spiller det naturligvis en rolle, at Danmark er en gammel handelsnation.
Vi er i højere grad end de andre lande afhængige af, at vores markeder har en stabil valuta i forhold til den danske krone.
Vi har en stor interesse i det, fordi det, at vi handler, faktisk er en forudsætning for, at vi kan skabe arbejdspladser her i landet.
For det tredje mener vi, at det er en god idé, at man holder orden i statens økonomi, og jeg vil godt understrege, at det gælder, uanset om EU eksisterede eller ej
, uanset om ØMU'en eksisterede eller ej.
Vi synes faktisk, at det er en god idé, at man ikke laver kæmpestore underskud på de offentlige budgetter, men at man forsøger inden for rimelighedens grænser at få et budget, der hænger sammen.
At det så også er et krav, for at man kan være med i ØMU'ens tredje fase, gør jo ikke ideen mindre god.
Vi synes, at det er fint, at også EU understreger, at det er vigtigt, at landene holder orden i deres økonomier, for det er på den måde, vi kan undgå at komme i den situation, vi var i i 1970'erne, som vi har drøftet tidligere i dag, hvor man ved hjælp af devalueringer forsøgte at stjæle hinandens arbejdspladser.
Det er der ikke noget perspektiv i.
Det har ikke nogen effekt på længere sigt, det giver ikke flere job på længere sigt.
Det, der er problemet for Danmark, er, hvad vi så skal gøre.
Nu har vi fået et nej i 1992, og vi har fået det meget omtalte danske forbehold.
Hvilke muligheder har vi så?
Ja, så har vi selvfølgelig ikke den oplagte mulighed, den bedste mulighed, at gå med i den tredje fase.
det har vi lovet befolkningen.
Men det, der må være den næstbedste løsning og helt i tråd med det, vi hører fra modstandernes side, er, at vi sikrer os bedst muligt.
Ud fra den forudsætning, at vi ikke kan være med i ØMU'ens tredje fase, gælder det vel om at sikre dansk økonomi
bedst muligt.
Vi føler faktisk, at det, økonomiministeren og regeringen lægger op til, nemlig at vi knytter os så tæt som muligt til euroen, er den måde, hvorpå vi bedst sikrer dansk økonomi,
bedst sikrer stabilitet både økonomisk og politisk her i landet.
Vi kan desværre ikke garantere, at det internationale kapitalmarked vil tro på den aftale, vi indgår med Den Europæiske Centralbank.
Derfor er det jo meget et spørgsmål om psykologi, hvordan vores rente bliver i forhold til andre lande.
Det er jo ikke noget, som vi afgør her i Folketinget.
Hverken hr. Keld Albrechtsen eller jeg kommer til at afgøre, hvordan den danske rente vil se ud om et halvt år.
Det er et spørgsmål, om det internationale kapitalmarked tror på de aftaler, vi har lavet med Den Europæiske Centralbank.
Det er et spørgsmål, om det internationale kapitalmarked tror på, at den danske økonomi er så god, som det bliver sagt, og at vi vil fastholde en økonomi, som lever op til de krav, der stilles i ØMU'en.
Det, vi kan gøre herfra, er selvfølgelig i virkeligheden i højere grad end de lande, der er med i ØMU'en, at leve op til ØMU'ens krav, for
dermed tirrer vi ikke de internationale kapitalherrer, altså dem, der handler på børsen.
Som sagt vil jeg godt slutte af med, at vi ønsker at komme med i ØMU'en så hurtigt som muligt efter en ny dansk folkeafstemning.